บลจ.ทหารไทยเพิ่มขนาดกองทุนธนพลัส
บลจ.ทหารไทย จดทะเบียนเพิ่มทุนกองทุนตราสารหนี้น้องใหม่ &#8220;ทหารไทยธนพลัส&#8221; หลังโตต่อเนื่อง 2 เดือนกว่าทะลุ 5 พันล้านบาท&nbsp; พร้อมออกกองทุนพันธบัตรเกาหลีใต้ใหม่อีก 2 รุ่น
20 เม.ย. 2553

บลจ.ทหารไทย จดทะเบียนเพิ่มทุนกองทุนตราสารหนี้น้องใหม่ “ทหารไทยธนพลัส” หลังโตต่อเนื่อง 2 เดือนกว่าทะลุ 5 พันล้านบาท  พร้อมออกกองทุนพันธบัตรเกาหลีใต้ใหม่อีก 2 รุ่น 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย เปิดเผยว่า ตามที่บริษัทได้ออกกองทุนเปิดทหารไทยธนพลัส ซึ่งมีนโยบายเพื่อลงทุนในตราสารหนี้ไปเมื่อต้นเดือนก.พ.ที่ผ่านมานั้นถือว่าประสบผลสำเร็จเป็นอย่างมาก ยอดมูลค่าสินทรัพย์สุทธิภายใต้การจัดการของกองทุนเพิ่มสูงขึ้นอย่างต่อเนื่อง บริษัทฯ จึงต้องขอจดทะเบียนเพิ่มเงินทุนกับสำนักงานกลต. อีก 5,000 ล้านบาท รวมเป็นเงินทุนของโครงการทั้งสิ้น 10,000 ล้านบาท เพื่อรองรับการเติบโตอย่างต่อเนื่องของกองทุน 
ทั้งนี้ ในการเปิดเสนอขายครั้งแรก (IPO)ระหว่างวันที่ 27 ม.ค.– 2 ก.พ.ที่ผ่านมานั้น กองทุนเปิดทหารไทยธนพลัสมียอดจองซื้อที่ 655 ล้านบาท โดยล่าสุด ณ วันที่ 19 เม.ย.2553 มูลค่าสินทรัพย์ภายใต้การจัดการเพิ่มสูงขึ้นอยู่ที่ 5,141 ล้านบาท
“กองทุนเปิดทหารไทยธนพลัส ออกแบบมาเพื่อตอบสนองผู้ลงทุนทั้งสถาบันและรายย่อยที่ต้องการลงทุนระยะเวลา 1 เดือนขึ้นไป ดังนั้น กองทุนเปิดทหารไทยธนพลัสจึงมีนโยบายการลงทุนในตราสารที่มีอายุยาวกว่ากองทุนที่ลงทุนในตลาดเงิน เช่น กองทุนเปิดทหารไทยธนบดี และ กองทุนเปิดทหารไทยธนรัฐ จึงสามารถให้ผลตอบแทนเฉลี่ยที่สูงขึ้น ขณะที่ยังคงความสะดวกสบายโดยยังคงซื้อขายได้ทุกวันทำการและผู้ลงทุนยังคงสามารถรับเงินค่าขายคืนหน่วยลงทุนได้ภายในวันทำการถัดไป อย่างไรก็ตามผู้ลงทุนต้องพร้อมรับความเสี่ยงในการถือครองตราสารหนี้ระยะสั้นภาคเอกชนรวมทั้งตราสารหนี้ระยะสั้นต่างประเทศที่มีอยู่ภายใต้การบริหารจัดการของกองทุนบางส่วน กองทุนเปิดทหารไทยธนพลัส จึงถือเป็นกองทุนทางเลือกใหม่สำหรับผู้ลงทุนและเริ่มเป็นที่รู้จักและได้รับความนิยมเพิ่มขึ้นอย่างต่อเนื่อง”นายสมจินต์ กล่าว
นอกจากนั้น บลจ.ทหารไทย ได้กำหนดออกกองทุนเพื่อลงทุนในพันธบัตรเกาหลีใต้เพิ่มอีก 2 รุ่น กำหนดเปิดขายครั้งแรกระหว่างวันที่ 21-27 เม.ย.2553 ประกอบด้วย รุ่นที่ 68 อายุของกองทุนประมาณ 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ 1.6 % ต่อปี และรุ่นที่ 69 อายุกองทุนประมาณ 1 ปี 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ 2.40% ต่อปี กองทุนเปิดทหารไทยพันธบัตรเกาหลีทั้งสองรุ่นมีนโยบายลงทุนในพันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล       องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings มีการทำสัญญาปกป้องความเสี่ยงจากอัตราแลกเปลี่ยนเต็มจำนวน ผู้สนใจสามารถลงทุนด้วยมูลค่าการลงทุนขั้นต่ำเพียง 2,000 บาท และผู้ลงทุนบุคคลธรรมดาไม่ต้องเสียภาษี